Peter

Peter er et mannsnavn som kommer fra gresk Πέτρος «Petros» gjennom latin Petrus, en oversetning av arameisk Kefa, som betyr «stein» eller «klippe», «fjellknaus». Det ble gitt som tilnavn på apostelen Simon.

Andre norske (eller danske) former av navnet er Petter, Peder, og Per. Andre språk har former som f.eks. Pierre (fransk), Piotr/Pjotr (Polsk, russisk), Pekka (finsk), Pieter (Nederlandsk, lavtysk), Pietro (italiensk) og Pedro (spansk og portugisisk). 

Kjente kvinneformer som har vært brukt i Norge er Petra, Petrea, Petrikke og Petrine.

Navnedager er 29. juni for Peter Petter Per (Festen for Peter og Paul, i Norge kalt persok eller petersmesse), og 1. august for Peder og Petra (Festen for Peter i fengsel, Peder Vindfell).

Utbredelse
Peter er kjent brukt i tre runeinskripsjoner fra vikingtiden, i formene betar, peaitr, og petrus. Dette er relativt få tilfeller, så navnet var neppe mye brukt i Norden på den tiden. I Norge har navnet vært kjent siden ca. 1120, da vanligvis skrevet Pétr. Den latinske formen Petrus er også brukt. I Danmark er Peter kjent brukt fra 1200-tallet, og i Sverige fra 1300-tallet. Peter var et vanlig navn i Norge i middelalderen. Over 320 forskjellige personer med navnet er nevnt i Regesta Norvegica.. Navnet var også mye brukt rundt år 1500 og på 1800-tallet, spesielt i Oslo og Akershus.

Peter var et vanlig navn i England fra 1200-tallet til slutten av 1900-tallet.

Peter var, sammen med andre former av navnet, blant de ti vanligste mannsnavnene i Tyskland i senmiddelalderen.

Peter var et populært navn i USA på 1800-tallet og periodevis på 1900-tallet fram til 1960-årene.

Pétur var et svært vanlig navn på Island på midten av 1800-tallet.

I Danmark var Peter mest brukt i 1950- og 1960-årene, spesielt i Sønderjylland, og i Sverige i 1960- og 1970-årene.

Peter er i dag et svært vanlig navn i Slovakia, Tyskland, Sveits, Østerrike, Grønland, Kenya, Sverige og Slovenia. Navnet er spesielt utbredt i Slovakia, hvor 5,8 prosent av den mannlige befolkningen hadde Peter som fornavn i 2010.

Variantene Per i Norge og Sverige, Petr i Tsjekkia, Pēteris i Latvia, Péter i Ungarn, Pierre i Frankrike, Pedro i Chile, Piotr i Polen og Petras i Litauen er svært vanlige navn i de respektive landene.

|}

Kjente personer ved navn Peter

 Apostelen Peter
 St. Peter, flere andre helgener
 Peter den store (Tsar av Russland)
 Peter Chr. Asbjørnsen (Norsk forfatter,  folkeminnesamler, forstmann og naturviter)
 Peter Phillips, det eldste barnebarnet til dronning Elizabeth II
 Peter Wessel «Tordenskjold» (Dansk-norsk sjøhelt)
 Peter Tsjajkovskij (Russisk komponist) 
 Peter Sinnerud (1876–1972) norsk skøyteløper
 Peter Wessel Zapffe (Norsk forfatter, filosof, fjellklatrer og friluftsmann)
 Peter MacNicol (Amerikansk skuespiller)

Se også
 St. Petersburg, by i Russland
 Peterborough, by i England
 Peter I Øy i Antarktis
 Petersplassen foran Peterskirken i Vatikanet

Referanser

Eksterne lenker 
 

Mannsnavn

en:Pjeter